
RAPORT
privind monitorizarea respectarii obligațiilor Consiliului Superior al Magistraturii, de tranparență, de asigurare a accesului publicului la informații și soluționare a petițiilor în raport cu societatea civilă
pentru anul 2019



       Context:

            De la data de 11 octombrie 2018, prin Legea nr. 234/2018 de modificare și completare a Legii nr. 317/2004 privind Consiliul Superior al Magistraturii s-au introdus măsuri noi de asigurare a transparenței și deschiderii instituționale a Consiliului Superior al Magistraturii (C.S.M.) cu garanția legii organice de aplicare.
           Astfel, prin art. 54 alin. (6) s-au stabilit îndatoriri exprese pentru membrii aleși ai Consiliului Superior al Magistraturii, reprezentanți ai societății civile, aleși conform articolului  133 alin. (2) lit. b) din Constituția României, republicată, de natură a asigura mijloacele instituționale de cooperare cu societatea civilă și transparență instituțională, care constau în următoarele:
a) asigură informarea constantă a organizaţiilor societăţii civile cu privire la lucrările Consiliului Superior al Magistraturii;
b) realizează consultarea organizaţiilor societăţii civile cu privire la propunerile şi sugestiile acestora privind demersurile necesare la nivelul Consiliului Superior al Magistraturii pentru îmbunătăţirea activităţii instituţiilor judiciare ca serviciu public aflat în slujba societăţii, întocmind în acest sens un raport trimestrial de analiză şi sinteză a propunerilor, pe care îl transmit plenului sau secţiilor, după caz, pentru analiză şi decizie;
c) monitorizează respectarea obligaţiilor Consiliului Superior al Magistraturii, de transparenţă, de asigurare a accesului publicului la informaţii şi soluţionare a petiţiilor în raport cu societatea civilă, şi întocmesc un raport anual pe care îl publică pe pagina de internet a Consiliului.”






I. Privind transparența

În anul 2019 au avut loc 28 de şedinţe ale Plenului Consiliului Superior al Magistraturii, dintre care 8 ședințe au fost amânate pentru motivul lipsei cvorumului[footnoteRef:1], 50 de şedinţe ale Secţiei pentru judecători și 64 de şedinţe ale Secţiei pentru procurori. [1:  Potrivit adresei nr. 2161/2020, emisă de Serviciul de sinteze şi pregătirea lucrărilor ședintelor C.S.M..] 

Cu privire la numărul de lucrări înregistrate în anul 2019 la nivel de Plen, Secție pentru judecători și Secție pentru procurori, avem următoarea situație:[footnoteRef:2] [2:  Potrivit adresei nr. 2161/2020, emisă de Serviciul de sinteze şi pregătirea lucrărilor ședintelor C.S.M..] 

- număr de lucrări înregistrate pe rolul Plenului: 340
- număr de lucrări înregistrate pe rolul Secției pentru judecători: 1216
- număr de lucrări înregistrate pe rolul Secției pentru procurori: 1111
În anul 2019, au avut loc următoarele ședințe ale celor 3 comisii de specialitate din cadrul Consiliului Superior al Magistraturii:
A. Comisia nr. 1 – „ Legislație și cooperare interinstituțională”:[footnoteRef:3] [3:  Potrivit adresei nr. 2938/07.02.2020, emisă de Direcția legislație, documentare și contencios al C.S.M.] 

- 18 ședințe ale Comisiei nr.1 – judecători, cu un număr de 128 lucrări pe rolul acesteia;
- 12 ședințe ale Comisiei nr.1 – procurori, cu un număr de 70 lucrări pe rolul acesteia;
- 32 ședințe ale Comisiei nr.1 – comună, cu un număr de 246 lucrări pe rolul acesteia;
Total 62 ședințe ale Comisiei nr.1, cu un număr de 444 lucrări pe rol.
B. Comisia nr. 2 – „ Resurse umane și organizare”:[footnoteRef:4] [4:  Potrivit anexei la adresa nr. 2939/07.02.2020, emisă de Direcția resurse umane și organizare al C.S.M.] 

- 28 ședințe ale Comisiei nr.2  –  judecători, cu un număr de 314 lucrări pe rolul acesteia;
- 13 ședințe ale Comisiei nr.2  –  procurori, cu un număr de 46 lucrări pe rolul acesteia;
- 18 ședințe ale Comisiei nr.2  –  comună, cu un număr de 57 lucrări pe rolul acesteia;
Total 59 ședințe ale Comisiei nr.2, cu un număr de 417 lucrări pe rol.
C. Comisia nr. 3 – „Relații internaționale și programe”:[footnoteRef:5] [5:  Potrivit adresei nr. 02/2937/06.02.2020, emisă de Direcția afaceri europene, relații internaționale și programe al C.S.M.] 

- 15 ședințe ale Comisiei nr.3, cu un număr de 55 lucrări pe rolul acesteia.

În ceea ce privește transparența ședintelor, Biroul de informatică din cadrul C.S.M., a asigurat suportul tehnic pentru un număr de 113 difuzări online, după cum urmează: 22 difuzări online ale ședințelor de Plen, 34 difuzări online ale ședințelor Secției pentru judecători, 50 difuzări online ale ședintelor Secției pentru procurori și 7 difuzări online de interviuri.   
Toate ședințele transmise în direct audiovideo, pe pagina de internet a Consiliului Superior al Magistraturii, au fost difuzate fără dificultăți de ordin tehnic, înregistrate, publicate și arhivate, acestea regăsindu-se în secțiunea  „Media CSM – Consultă arhiva”, disponibilă pe site-ul Consiliului.[footnoteRef:6] [6:  Potrivit adresei nr. 2/2162/31.01.2020, emisă de Biroul de informatică din cadrul C.S.M.] 

Din corespondența scrisă intrainstituțională[footnoteRef:7]  rezultă că există resurse umane, financiare și tehnico-materiale pentru efectuarea de transmisii în direct, audiovideo, pe pagina de internet a Consiliului precum și publicarea lor pe pagina de internet a C.S.M., cu asigurarea disponibilității efective pentru toate arhivele comisiilor de specialitate jos enumerate: [7:  Potrivit adresei nr. 1/3783/17.02.2020, emisă de Biroul de informatică din cadrul C.S.M.] 

- Comisia de specialitate nr. 1 – judecători “Legislație și cooperare interinstituțională”;
- Comisia de specialitate nr. 1 – procurori “Legislație și cooperare interinstituțională”;
- Comisia de specialitate nr. 1 – comună “Legislație și cooperare interinstituțională”;
- Comisia de specialitate nr. 2 – judecători “Resurse umane și organizare”;
- Comisia de specialitate nr. 2 – procurori “Resurse umane și organizare”;
- Comisia de specialitate nr. 2 – comună “Resurse umane și organizare”;
- Comisia de specialitate nr. 3 –“Relații internaționale și programe”.
În vederea respectării în integralitate a obligațiilor legale cu privire la transparența Consiliului Superior al Magistraturii, este necesar, mai mult ca oricând, să existe transparență reală și integrală la toate lucrările și toate dezbaterile comisiilor sus menționate.
Raportat la respectarea obligațiilor C.S.M. de transparență, în cursul anului 2019 a continuat implementarea Proiectului Consiliului Superior al Magistraturii, cu titlul „TAEJ-Transparență, accesibilitate și educație juridică prin îmbunătățirea comunicării publice la nivelul sistemului judiciar”[footnoteRef:8], derulat în parteneriat cu Institutul Național al Magistraturii, Școala Națională de Grefieri, Ministerul Justiției, Inspecția Judiciară și Parchetul de pe lângă Înalta Curte de Casație și Justiție. [8:  Potrivit Raportului privind activitatea C.S.M. în anul 2019 publicat pe site-ul C.S.M., www.csm1909.ro.] 

Obiectivul general al proiectului constă în îmbunătățirea și abordarea unitară a comunicării publice la nivelul sistemului judiciar în vederea consolidării imaginii acestuia, asigurarea unei transparențe sporite în interiorul și exteriorul sistemului, precum și îmbunătățirea accesului la justiție prin creșterea gradului de informare, conștientizarea drepturilor cetățenilor și dezvoltarea culturii juridice.
Obiectivele specifice ale proiectului „TAEJ - Transparență, accesibilitate și educație juridică prin îmbunătățirea comunicării publice la nivelul sistemului judiciar” sunt următoarele:
- Determinarea percepției publice și a cauzelor care au ca efect încrederea scăzută la nivelul opiniei publice, a justițiabililor și profesioniștilor din domeniul juridic cu privire la sistemul judiciar din România și la actul de justiție, precum și identificarea surselor/canalelor de informare utilizate cel mai frecvent de populație, pentru a adapta politica de comunicare publică a sistemului;
- Analiza modalității și mijloacelor de comunicare publică utilizate la nivelul sistemului judiciar (cine, ce atribuții are, cum procedează – ce mijloace și canale utilizează, ce nivel de pregătire are în domeniu), inclusiv a Ghidului privind relația sistemului judiciar cu mass-media, în vederea fundamentării unei noi strategii de comunicare; 
- Elaborarea unei strategii de comunicare unitară la nivel de sistem, corelativ cu asigurarea unei pregătiri adecvate a personalului din spațiul judiciar care are atribuții în domeniul comunicării publice/relației cu publicul, elaborarea unui plan de măsuri de intervenție coerentă și adaptat diverselor grupuri țintă în vederea creșterii încrederii publice în justiție, precum și a unei metodologii de monitorizare a nivelului de percepție și a cauzelor care o generează; 
- Transparentizarea și clarificarea relaționării sistemului judiciar cu puterea executivă și legislativă, inclusiv din perspectiva recomandării Comisiei Europene, în sensul asigurării unor premise clare privind respectul reciproc între instituții și respectarea independenței sistemului judiciar, cu mass-media, cu celelalte profesii juridice (în special avocați), prin elaborarea unor ghiduri de bune practici asumate bilateral; 
- Clarificarea poziționării judecătorilor și procurorilor în spațiul on-line media, astfel încât să nu mai existe efecte negative cu privire la integritatea și imaginea sistemului judiciar, prin elaborarea unui îndrumar în domeniu, inclusiv din perspectiva deontologiei profesionale; 
- Creșterea transparenței și accesibilității serviciilor furnizate de sistemul judiciar prin derularea unei campanii de informare a cetățenilor, redefinirea modului de utilizare a mediului on-line/social media, reconfigurarea web-site-urilor C.S.M./I.N.M./S.N.G./I.J., ca principale surse de informare directă în mediul virtual, dezvoltarea prezenței în cadrul spațiului/platformelor social media, diversificarea mijloacelor/canalelor de comunicare a sistemul judiciar către public, inclusiv prin elaborarea unor materiale audio – video privind serviciile furnizate de instanțe/parchete, circuitul și modalitatea de soluționare a cererilor. 
	Rezultatele așteptate în cadrul proiectului sunt următoarele:[footnoteRef:9] comunicarea publică îmbunătățită și abordată unitar la nivelul sistemului judiciar; gradul ridicat de acces la justiție prin facilitarea accesului la informații privind sistemul judiciar și serviciile furnizate cetățenilor și nivelul ridicat de informare, conștientizare a drepturilor și a gradului de educație juridică a publicului.  [9:  Potrivit Raportului privind activitatea C.S.M. în anul 2019 publicat pe site-ul C.S.M., www.csm1909.ro.] 

	În acest context, facem precizarea expresă că în luna octombrie 2019 a fost semnat contractul de finanțare pentru implementarea Proiectului “Eliminarea factorilor pentru inflația de cauze, identificarea elementelor normative și a tendințelor de aglomerare – EFICIENȚĂ” în care beneficiar este Consiliul Superior al Magistraturii, iar Secretariatul General al Guvernului este partener, proiect a cărui implementare a debutat începând cu data de 17.10.2019.
	De asemenea, menționăm că domnul Teodor Victor ALISTAR este manager de proiect și coordonator componente, iar domnul Romeu CHELARIU este coordonator al Componentei numărul 4, respectiv “Elaborarea unei propuneri de redefinire a cadrului legal privind mecanismele de soluționare alternativă a disputelor în materiile civile și campanie de conștientizare privind aceste proceduri”, îndeplinind toate atribuțiile managerului de proiect pe durata absenței acestuia din instituție.
Scopul/Obiectivul proiectului: Proiectul are ca principală contribuție la program îmbunătățirea accesului la justiție printr-un proces transparent și predictibil de reducere a cauzelor care conduc la aglomerarea instanțelor și implicit durata lungă de soluționare. Mecanismele create prin intermediul proiectului sunt de natură să asigure un sistem transparent de intervenție și soluționare a cauzelor repetitive.
Obiectivele specifice ale proiectului:
· Elaborarea mecanismelor (metodologii și instrumente) de avertizare timpurie a situațiilor de cauze repetitive;
· Crearea unei platforme de dialog interinstituțional pentru îmbunătățirea reglementărilor ca urmare a datelor reieșite din gestionarea cauzelor în sistemul judiciar;
· Realizarea studiilor pentru identificarea modificărilor legislative și elaborarea proiectelor concrete, privind procedurile judiciare de tip pilot în materii non-penale necesare gestionării cauzelor repetitive care aglomerează și îngreunează soluționarea cu eficiență a cauzelor pe rolul instanțelor;
· Elaborarea instrumentelor de politică publică (proceduri, instrumente și campanie de conștientizare) pentru stimularea soluționării alternative a disputelor.
Rezultatele proiectului: 
· Mecanism de identificare timpurie a inflației de litigii generate de deficiențe de reglementare, precum și a cauzelor repetitive în vederea degrevării instanțelor în materii non-penale;
· Instituirea unei platforme de cooperare interinstituțională la care vor participa reprezentanți ai C.S.M., ai titularilor inițiativelor legislative, reprezentanți ai Consiliului Legislativ și a altor autorități/instituții cu atribuții specifice;
· Dezvoltarea instrumentelor de politică publică apte să conducă la instituirea mecanismelor legale de gestionare a cauzelor repetitive;
· Politică publică și campanie de informare privind mecanismele de soluționare alternativă a disputelor.

Raportându-ne la analiza indicatorilor și rezultatelor de eficiență a activității instanțelor judecătorești – rata de soluționare, vechime dosare în stoc, pondere dosare închise într-un an, durata medie de soluționare și documente redactate peste termen – dar și la obiectivele  acestui proiect, respectiv „Eliminarea factorilor pentru inflația de cauze, identificarea elementelor normative și a tendințelor de aglomerare – EFICIENȚĂ”, apreciem cu realism că rezultatele pot și trebuie să fie spectaculoase daca sunt cunoscute, diseminate și implementate în mod corespunzător, dând sens și substanță valorificării superioare a fluxurilor financiare europene dar și resurselor financiare naționale, cu izvor în banul public.
În anul 2019, la nivelul Consiliului Superior al Magistraturii, au fost emise 65  comunicări publice, sub formă de informări de presă, comunicate de presă, precizări, drept de replică, mesaje, scrisori deschise și apeluri publice[footnoteRef:10], dintre care un număr de 16 comunicări au venit din partea membrilor aleși ai Consiliului Superior al Magistraturii, reprezentanți ai societății civile. [10:  Idem] 

În luna decembrie 2019, din inițiativa membrilor aleși ai C.S.M., reprezentanți ai societății civile, s-a elaborat și finalizat Procedura operațională „Transparența decizională în cadrul Consiliului Superior al Magistraturii”, Cod: PO 01.00.01, Ediția I-a, care apoi a fost avizată de judecător Marius Badea TUDOSE, secretar general al C.S.M., președintele Comisiei de monitorizare a Sistemului de control intern managerial și a fost aprobată de judecător Lia SAVONEA, președintele Consiliului Superior al Magistraturii.
Această Procedură operațională a fost difuzată tuturor persoanelor cu răspunderi în aria transparenței decizionale în cadrul C.S.M., din decembrie 2019, în prezent fiind în vigoare.  
Subliniem și faptul că această Procedură operațională va fi revizuită, în mod punctual, ori de câte ori va fi necesar, conform legii.
Privind monitorizarea respectării obligațiilor Consiliului Superior al Magistraturii de transparență, există o serie de aspecte ce trebuie remediate[footnoteRef:11], respectiv: [11:  A se vedea punctul 5, lucrarea nr. 25549/2019 și soluția Plenului Consiliului Superior al Magistraturii din data de 19.12.2019.] 

- Publicarea proiectului ordinii de zi și proiectelor de hotărâri ce se supun votului plenului sau secțiilor cu 3 zile înainte, pe pagina de internet a Consiliului Superior al Magistraturii, precum și a documentațiilor privind necesitatea și oportunitatea;
- Instituirea unui calendar de întâlniri periodice în audiență a conducerii Consiliului cu justițiabili și alte părți interesate;
- Reevaluarea acordurilor de colaborare dintre C.S.M. și alte entități, în vederea actualizării și dinamizării acțiunilor comune;
- Reluarea practicii de înregistrare a ședințelor Comisiilor de specialitate pentru consemnarea fidelă a opiniilor și soluțiilor exprimate în cadrul dialogului constructiv;
- Convocarea membrilor Consiliului la ședințele comisiilor de specialitate, care au rol de structuri pregătitoare pentru exercitarea atribuțiilor Consiliului Superior al Magistraturii prin intermediul plenului și al secțiilor, conform prevederilor art. 531 din Legea 317/2014;
- Dialogul între reprezentanții societății civile și secțiile Consiliului trebuie să fie realizat prin deschiderea secțiilor la tematicile de interes pentru societate și cetățeni;
    O prioritate curentă[footnoteRef:12] constă în elaborarea Procedurii operaționale pentru transparența lucrărilor forurilor decizionale ale C.S.M., plen și secții, conform reglementării Ordinului nr. 600/2018 al Secretarului General al Guvernului (O.S.G.G.) privind aprobarea Codului controlului intern managerial al entităților publice, în conformitate cu prevederile art. 29 alin. (10) din Legea nr. 317/2004 privind Consiliul Superior al Magistraturii, republicată, cu modificările și completările ulterioare. [12:  Idem.] 



II. Privind asigurarea accesului publicului la informații
   
   În anul 2019, în temeiul dispoziţiilor Legii nr. 544/2001 privind liberul acces la informațiile de interes public, cu modificările și completările ulterioare şi ale H.G. nr. 123/2002 pentru aprobarea Normelor metodologice de aplicare a Legii nr. 544/2001 privind liberul acces la informațiile de interes public, cu modificările și completările ulterioare, au fost înregistrate la nivelul Consiliului Superior al Magistraturii un număr total de 1729 cereri, dintre care 1348 solicitări verbale și 381 solicitări scrise.[footnoteRef:13] [13:  Potrivit adresei nr. 2210/05.02.2020, emisă de Biroul de informare publică și relații cu mass-media al C.S.M.] 

Situația răspunsurilor la cererile sus menționate este următoarea:
	-  în scris – 95;
	-  în format electronic – 286;
	-  în termen de 10 zile de la înregistrarea solicitării– 268;
	- în cel mult 30 de zile de la înregistrarea solicitării, în funcție de dificultatea, complexitatea, volumul lucrărilor documentare și de urgența solicitării – 21.
	Dintre cererile primite la nivel de C.S.M., la 113 dintre acestea s-a refuzat oferirea informațiilor solicitate, motivele avute în vedere fiind următoarele:
1.  Exceptarea informațiilor conform dispozițiilor Legii nr. 544/2001;
2. Informațiile solicitate nu au reprezentat, în accepțiunea Legii nr. 544/2001, informații de interes public care să rezulte din activitățile Consiliului Superior al Magistraturii ca și garant constituțional al independenței justiției;
3. Cererile au avut ca obiect date din dosarele profesionale ale magistraților, Hotărâri ale Secției pentru judecători în materie disciplinară, Hotărâri ale Secției pentru procurori în materie disciplinară, documente interne ce stau la baza unor lucrări ce nu produc efecte juridice prin ele însele conform soluțiilor adoptate în comisiile de lucru ale Consiliului Superior al Magistraturii și consultații juridice.
	În cuprinsul anului 2019, nu au existat decizii definitive și irevocabile prin care instanța de judecată să fi obligat  Consiliul Superior al Magistraturii la furnizarea informațiilor de interes public solicitate și la plata de daune morale și/sau patrimoniale.[footnoteRef:14] [14:  Potrivit adresei nr. 2210/05.02.2020, emisă de Biroul de informare publică și relații cu mass-media al C.S.M.] 

În ceea ce privește informațiile de interes public solicitate verbal de către cetățeni, jurnaliști, asociații, fundații, federații, uniuni sau alte persoane juridice, adresate purtătorului de cuvânt al C.S.M., media zilnică a solicitărilor telefonice a fost apreciată,  de personalul Biroului de informare publică și relații cu mass-media, la 6-7 solicitări/zi, de unde rezultă un total anual de 2000 de solicitări.[footnoteRef:15] [15:  Potrivit Raportului privind activitatea C.S.M. în anul 2019 publicat pe site-ul C.S.M., www.csm1909.ro.] 

Similar anilor precedenţi, persoanele care au manifestat un interes major faţă de activitatea Consiliului au fost jurnaliştii, urmaţi de asociaţiile profesionale ale magistraţilor, diverse ONG-uri reprezentând societatea civilă şi persoane fizice. 
În solicitările directe sau telefonice, jurnaliştii au manifestat un interes ridicat pentru deciziile luate în plen şi secţii referitoare, în special, la numiri în funcţii judiciare la nivel înalt, avize legislative şi propuneri de modificări legislative în diverse domenii, apărarea independenţei justiţiei faţă de atacurile din zona politicului, apărarea reputaţiei judecătorilor şi procurorilor, soluţionarea unor solicitări ale asociaţiilor profesionale ale magistraţilor, sancţiunile disciplinare aplicate şi detalierea situaţiei de fapt reţinute de secţii în soluţionarea acţiunilor disciplinare, detalii cu privire la vizitele oficialilor europeni (Comisia de la Veneţia) sau cu privire la poziţia instituţiei faţă de concluziile Raportului referitor la progresele înregistrate de România în cadrul Mecanismului de Cooperare și Verificare. 
În activitatea de comunicare verbală, purtătorul de cuvânt a urmărit şi realizat, de cele mai multe ori, informarea promptă a jurnaliştilor prin furnizarea pe loc a datelor solicitate şi a descrierii ample a modului de funcţionare şi organizare a Consiliul Superior al Magistraturii, respectiv al instanţelor şi parchetelor.[footnoteRef:16] [16:  Potrivit Raportului privind activitatea C.S.M. în anul 2019 publicat pe site-ul C.S.M., www.csm1909.ro.] 



III. Privind soluționarea petițiilor în raport cu societatea civilă

În anul 2019, în temeiul dispoziţiilor O.G. nr. 27/2002 privind reglementarea activităţii de soluţionare a petiţiilor, aprobată prin Legea nr. 233/2002, cu modificările şi completările ulterioare, a fost înregistrat la nivelul Biroului relații cu publicul din cadrul Consiliului Superior al Magistraturii, un număr de 6680 petiţii.[footnoteRef:17] [17:  Potrivit adresei nr. 1/2160/2020 emisă de Serviciul de relaţii cu publicul, registratură, secretariat şi arhivă, Biroul relaţii cu publicul din cadrul C.S.M.] 

Problematica reclamată de petiţionari a vizat, în principal, nelegalitatea sau netemeinicia hotărârilor judecătoreşti şi a măsurilor dispuse de procurori, durata mare a proceselor, suspiciunile acestora faţă de imparţialitatea şi corectitudinea magistraţilor, tergiversarea soluţionării dosarelor atât la instanţe cât şi la parchete, repartizarea aleatorie a cauzelor, caracterul neunitar al practicii judiciare, lipsa de transparenţă a organelor de urmărire penală, nivelul ridicat al taxelor judiciare raportat la veniturile persoanelor care apelează la justiţie, solicitări în acordarea de consultanță juridică, plângeri penale atât împotriva unor judecători ori procurori, cât și împotriva unor persoane fizice sau juridice, solicitări de comunicare a hotărârilor judecătorești și a soluțiilor dispuse de procurori, nemulțumiri privind activitatea avocaților, notarilor, executorilor judecătorești, experților și a personalului auxiliar din instanțe și parchete.
Toate cele 6680 petiții sus menționate, au primit răspuns indiferent dacă soluția a fost favorabilă sau nefavorabilă, în termenul prevăzut de O.G. nr. 27/2002, aprobată prin Legea 233/2002.
Petițiile greșit îndreptate Consiliului Superior al Magistraturii, care ulterior au fost redirecționate autorităților sau instituțiilor publice, cu competențe legale în soluționarea problemelor sesizate, cu informarea petenților despre măsura dispusă, au fost în număr de 3395. Dintre acestea, 1150 petiții au fost transmise Inspecției Judiciare, întrucât în cuprinsul acestora erau descrise pretinse abateri disciplinare, 754 petiții au fost transmise la instanțe și 1091 petiții au fost transmise la parchete, deoarece reprezentau apărări, cereri de eliberare de acte din dosarele aflate pe rolul instanţelor şi parchetelor sau în conservarea acestora.[footnoteRef:18] [18:  Potrivit adresei nr. 1/2160/2020 emisă de Serviciul de relaţii cu publicul, registratură, secretariat şi arhivă, Biroul relaţii cu publicul din cadrul C.S.M.] 

A fost remarcat faptul că 89 memorii au cuprins solicitări în acordarea de consultanţă juridică, deşi, potrivit legislaţiei române, activităţile referitoare la redactarea de cereri, reprezentarea în faţa instanţelor şi parchetelor sau de consultanţă juridică se exercită numai de către avocaţi. [footnoteRef:19] [19:  Potrivit Raportului privind activitatea C.S.M. în anul 2019 publicat pe site-ul C.S.M., www.csm1909.ro.] 

Într-un număr de 856 memorii, petenţii au formulat plângeri penale, atât împotriva unor judecători şi procurori, cât şi împotriva unor persoane fizice sau juridice, aspect care a impus îndrumarea acestora către organul competent să soluţioneze o plângere penală. 
În cuprinsul a 135 memorii s-a solicitat comunicarea de hotărâri judecătoreşti şi soluţii dispuse de procurori, măsura dispusă în cadrul compartimentului fiind de transmitere a acestor petiţii instanţelor judecătoreşti şi unităţilor de parchet pe rolul cărora existau dosarele în care petenţii erau parte.[footnoteRef:20]  [20:  Idem.] 

Un număr de 92 petiţii au cuprins nemulţumiri privind activitatea avocaţilor, notarilor, executorilor judecătoreşti, experţilor, personalului auxiliar din instanţe şi parchete, acestea din urmă fiind îndreptate către instituţiile competente, cu înştiinţarea petiţionarilor.[footnoteRef:21]  [21:  Idem.] 

În anul 2019, membrilor aleși ai Consiliului Superior al Magistraturii, reprezentanți ai societății civile, le-au fost transmise 16 petiții vizând aspecte dintre cele sus menționate.
Dintre acestea, 13 petiții au fost direcționate în termen de 5 zile de la înregistrarea acestora, către autorităţile sau instituţiile publice care au ca atribuţii rezolvarea problemelor sesizate, petiţionarul fiind înştiinţat despre acest aspect, iar 3 petiții au fost înaintate la Biroul relații cu publicul în vederea clasării  întrucât nu erau conforme cu dispozițiile art. 7 din O.G. nr. 27/2002 privind reglementarea activității de soluționare a petițiilor, aprobată cu modificări și completări prin Legea nr. 233/2002.
De asemenea, la data de 16.10.2019 la sediul Consiliului Superior al Magistraturii a fost înregistrat Raportul final al Comisiei pentru cercetarea abuzurilor, combaterea corupției și petiții a Senatului României referitor la petiția societății Somaco Construct S.R.L. privind modul abuziv și defectuos in care Comisia Județeană pentru stabilirea dreptului de propietate asupra terenurilor Lumina a reconstiuit în natură dreptul de proprietate asupra unui teren cu destinație ”exploatare minieră” al Comisiei pentru cercetarea abuzurilor, combaterea corupției și petiții din cadrul Senatului, adresat doamnei judecător Lia SAVONEA, președintele Consiliului Superior al Magistraturii și spre știința domnului Victor ALISTAR, membru ales al C.S.M., reprezentant al societății civile.
În cuprinsul raportului anterior menționat, referitor la petiția societății Somaco Construct S.R.L., sunt invocate o serie de nemultumiri cu privire la hotărârile judecătorești pronunțate în procesul de reconstituire a dreptului de proprietate asupra unui teren cu destinația de exploatare minieră.
Astfel, petenta Somaco Construct S.R.L. arată că prin decizia civilă nr. 925/2008, respectiv prin decizia civilă nr. 271/2019  instanța în mod gresit a reținut încadrarea terenul cu destinația de carieră în temeiul Legii nr. 10/2001 privind regimul juridic al unor imobile preluate in mod abuziv în perioada 6 martie 1945 – 22 decembrie 1989, terenul prin destinația sa, potrivit petentei, ar face obiectul restituirii Legii fondului funciar nr. 18/1991, republicată, cu modificările și completările ulterioare.
În temeiul dispozițiilor O.G. nr. 27/2002 privind reglementarea activităţii de soluţionare a petiţiilor, aprobată prin Legea nr. 233/2002, cu modificările şi completările ulterioare, prin adresa nr. 2/20394/2019 Raportul final al Comisiei pentru cercetarea abuzurilor a fost transmis Secției pentru judecători a C.S.M. tinând cont de atribuțiile acestei secții prevăzute de  Legea nr. 317/2004 privind Consiliul Superior al Magistraturii, republicată, cu modificările și completările ulterioare.
Totodată, în temeiul dispozițiilor O.G. nr.  27/2002 privind reglementarea activităţii de soluţionare a petiţiilor, aprobată prin Legea nr. 233/2002, cu modificările şi completările ulterioare, prin adresa nr. 3/20394/2019 același raport al Comisiei pentru cercetarea abuzurilor a fost transmis și Inspecției Judiciare. 
 În minuta sedintei Comisiei nr. 2 Judecători – Resurse umane și organizare, din data de 16.12.2019, ”Comisia a constatat că, așa cum rezultă din Raportul final al Comisiei pentru cercetarea abuzurilor, combaterea corupției și petiții a Senatului României, Consiliul Superior al Magistraturii nu se regăsește printre organismele sesizate de această Comisie.”
Cu privire la activitatea de acordare a audienţelor, este de menţionat faptul că pe parcursul anului 2019 a fost acordat un număr de 285 audienţe, majoritatea de personalul de specialitatate juridică din cadrul Biroului relaţii cu publicul, iar celelalte de către conducerea Consiliului Superior al Magistraturii. 
Audienţele reprezintă principalul mijloc de dialog cu cetăţenii, precum şi modalitatea cea mai rapidă prin care se pot identifica cu precizie problemele acestora. 
Rigurozitatea în analiza problemelor semnalate de petiţionari, colaborarea activă cu celelalte departamente ale aparatului tehnic din cadrul Consiliului Superior al Magistraturii, precum şi cu alte instituţii din sistemul justiţiei şi din afara acestuia în vederea soluţionării în termen rezonabil şi în mod punctual a solicitărilor petiţionarilor au contribuit la o mai bună percepţie a cetăţenilor, în primul rând a justiţiabililor, asupra rolului instituţiei noastre în angrenajul autorităţilor publice și la o corectă imagine asupra sistemului judiciar.[footnoteRef:22] [22:  Idem.] 

În perioada de referinţă au fost întreprinse demersuri pentru apropierea instituţiei de justiţiabili, creionându-se şi punându-se la dispoziţia publicului interesat instrumente de petiţionare care, pe de o parte, să faciliteze accesul acestora la o soluţie rapidă din partea Consiliului Superior al Magistraturii, iar, pe de altă parte, să permită crearea unei imagini mai clare cu privire la spectrul de decizii la care, potrivit legii, se pot aştepta ca răspuns la petiţiile lor. [footnoteRef:23] [23:  Idem.] 

Pentru a răspunde nevoii de concizie şi de promptitudine, deziderate ce aparţin, în egală măsură, petiţionarului şi instituţiei publice, au fost puse la dispoziţia persoanelor interesate cereri-tipizate (un tipizat generic, formularul de petiţie, publicat pe pagina de internet a Consiliului Superior al Magistraturii) şi ghidul petiţionarului, care sprijină justiţiabilul în a înţelege cu mai multă precizie competenţele Consiliului, limitele verificărilor pe care acesta, prin Inspecţia Judiciară le poate efectua, natura faptelor ce pot face obiectul controlului, tipurile de decizii ce pot fi emise în considerarea celor constatate.[footnoteRef:24] [24:  Idem.] 

În acest context se impune cu necesitate și stabilirea unui Program de audiențe săptămânal în intervalul luni-joi, de cel puțin 2 ore, pentru întreaga conducere a Consiliului, respectiv președinte, vicepreședinte, secretar general și secretar general adjunct, mecanism dovedit care asigură o transparență instituțională reală și eficientă a autorităților și instituțiilor publice, conform legii.

 IV. Privind cadrul legal aplicabil:

· Constituția României, republicată;
· Legea nr. 317/2004 privind Consiliul Superior al Magistraturii, republicată, cu modificările şi completările ulterioare;
· Hotărârea nr. 1073/2018 a Plenului C.S.M., pentru aprobarea Regulamentului de organizare şi funcţionare a Consiliului Superior al Magistraturii, cu modificările și completările ulterioare;
· Legea nr. 52/2003 privind transparenţa decizională în administraţia publică, republicată, cu modificările şi completările ulterioare;
· Legea nr. 544/2001 privind liberul acces la informaţiile de interes public, cu modificările şi completările ulterioare;
· H.G. nr. 123/2002 pentru aprobarea Normelor metodologice de aplicare a Legii nr. 544/2001 privind liberul acces la informațiile de interes public, cu modificările şi completările ulterioare;
· O.G. nr.  27/2002 privind reglementarea activităţii de soluţionare a petiţiilor, aprobată prin Legea nr. 233/2002, cu modificările şi completările ulterioare;
· Ordinul nr. 600/2018 al Secretarului General al Guvernului privind aprobarea Codului controlului intern managerial al entităților publice; 
· Alte acte normative subsecvente, aflate în vigoare.


Întocmit membri aleși ai Consiliului Superior al Magistraturii, reprezentanţi ai societăţii civile


	Teodor Victor ALISTAR 

______________________

	Romeu CHELARIU

_______________________

Nota1: Raportul cuprinde datele și informațiile culese din comunicările scrise ale structurilor de specialitate din cadrul C.S.M. la adresele formulate de cei 2 membri aleși ai C.S.M., reprezentanți ai societății civile, site-ul oficial al C.S.M. , www.csm1909.ro și din Raportul privind activitatea Consiliului Superior al Magistraturii în anul 2019.
Nota2: Prezentul raport se publică pe pagina de internet a C.S.M. în temeiul art. 54 alin (6) lit. c) din Legea nr. 317/2004 privind Consiliul Superior al Magistraturii, republicată, cu completările și modificările ulterioare.

